Bokanmeldelse: Malala Yousafzai og Christina Lamb: «Jeg er Malala»
Selvbiografi 267 sider Kr 349,- Cappelen Damm 16-årige Malala er blitt et symbol på kampen for skolegang for jenter. Hun har opplevd mer enn nok i sitt korte liv til å skrive en lesverdig selvbiografi. Malala vokste opp i Swatdalen nord i Pakistan, i en relativt liberal familie. Faren drev flere skoler og var opptatt av å rekruttere jenter, noe som provoserte Taliban. Malala tok aktivt del i hans kamp fra svært ung alder og ble en medieyndling. En fundamentalist skjøt henne på skolebussen i fjor høst, men hun overlevde mirakuløst. Slik er kortversjonen av Malalas liv, som er fyldig utbrodert i denne selvbiografien. Hun har fått hjelp av den britiske journalisten Christina Lamb, men det er hennes egen stemme som bærer teksten. I tillegg til å bli kjent med en svært modig jente, får leseren et innblikk i Pakistans massive samfunnsproblemer. Malala er en god forteller, som skriver varmt om det hverdagslige, reflektert om samfunnsspørsmål og engasjert om verdiene hun kjemper for. Oversatt av Poul Henrik Poulsson. STEN INGE JØRGENSEN
Historien om den pakistanske jenta som ble skutt og nesten drept av Taliban.